เป็นร้านที่ออกมาทานวันจะขึ้นเครื่องกลับสองรอบติดแล้วครับ เพราะอยู่ใกล้ที่พัก ร้านนี้เน้นบรรยากาศต้นไม้สวยๆ ร่มรื่น  ถ้ามีเวลามากกว่านี้ แล้วเอาหนังสือมาอ่านเล่น คงจะชิลไม่น้อย รอบนี้ไม่ได้ลองเมนูเค้กใหม่ๆ (แต่เช้าเลยคงไม่ดีมั้ง) แต่ไม่พลาดที่จะลองเมนูกาแฟเพิ่มเติม เพราะ ไฟลท์ก่อนเที่ยง ทำเอาตื่นเช้า ง่วงครับบบ เฉพาะส่วนของตัวเอง 150.- ครับ ถือว่าถูกนะ ได้ทั้งอาหารและกาแฟ  

[ที่ตั้งร้าน]
ถ้าขับเลียบคันคลองชลประทานมาจากถนนห้วยแก้ว ให้เลี้ยวซ้ายตรงแยกไฟแดง ข้ามสะพานปูน ที่เชื่อมศูนย์ประชุมนานาชาติเชียงใหม่ครับ ตรงมาเรื่อยๆ จะเจอร้านด้านซ้ายมือ รั้วจะเป็นรั้วต้นไม้สูงๆ ป้ายร้านสีฟ้าๆ ชัดเจน จอดริมทาง

[เมนูที่สั่ง]   
- สปาเก็ตตี้เบคอน ผัดพริกแห้ง ใบกะเพราอิตาเลียน (80.-) ไม่เคยลองอาหารร้านนี้เลย เป็นครั้งแรก เลยเพิ่งรู้ว่าเค้าก็ทำอร่อย ไม่เลวทีเดียวครับ สปาเก็ตตี้ผัดไม่มัน ไม่แห้ง กำลังดี แต่ที่ต่างจากร้านอื่นเห็นจะเป็นใบกะเพรา (Basil) ซึ่งจะทำให้มีกลิ่นหอมขึ้น ทานกับเบคอนกับกระเทียมที่มาเป็นกลีบก็กลมกล่อมเข้ากันดี

- คาราเมลมัคคิอาโต้ร้อน (70.-) รอบที่แล้วไม่ประทับใจม็อคค่าเท่าไหร่ แต่กาแฟรอบนี้ใช้ได้ครับ คาราเมลราดลงไปบนฟองนมลีลาสวยน่าทาน แต่ก็ไม่ได้ใส่จนหวานเลี่ยน กำลังพอดีเลย 